《长门怨》
元代·宋无

金壶咽泪莲花涩，银箭浮迟渴乌泣。知更阿监罗袜冰，暝对星河玉阶立。

内官唱漏催晓筹，芙蓉梦破燕支愁。起来妆罢窥绣户，三十六院残烛幽。

建章风传凤吹远，翠华晨幸昭仪馆。箜篌不语心自语，愁长如天恨天短。

红裀暖踏杨花雪，绛缕閒封守宫血。鹦鹉空猜警跸声，春寒紧护流苏结。

作者简介：元平江路人，字子虚。世祖至元末，举茂才，以奉亲辞。工诗。比对精切，造诣新奇。有《翠寒集》等。